Реч при връчване на първата награда „За значим принос към българското общество“ с лауреат Мая Манолова, омбудсман на Република България

Народно читалище „Възраждане 1928“, София, 27.11.2018 г.

Преди по малко от десет дни – на 18 ноември – папа Франциск изрече паметни слова, които трябва да помним, но и да положим усилия поставеният в тях тежък световен проблем да бъде изкоренен: „Викът на бедните всеки ден става по-силен, но се чува все по-малко, задушен от силата на имащите, които са малко, но стават все по-богати”.

Тези слова, следващи изконната християнска философия и вяра в човека, резонират с особена сила днес, когато светът е заразен от релативизъм, когато алчността, гордостта и надменността ни се представят като пример за подражание, когато парите, а не християнските ценности, са издигнати в култ. 

Как тези думи, които не сме чували български политически или държавен деец да изрича с подобна искреност и плам, се свързват с награждаването, заради което сме се събрали днес? Може ли някой от българските политици да се равнява с папата? От друга страна, имаме ли нужда от такива сравнения? Отговорите могат да бъдат предмет на безброй интерпретации, но остава същественият въпрос доколко сме съпричастни към ближния, към изпадналия в нужда друг човек, като следва да си дадем сметка, че днешният ни комфорт може да е илюзорен, а утре да се е превърнал в беда.

Това са причините, поради които нашето читалище учреди наградата „За значим принос към българското общество“. Разбира се, няма да решим световния проблем с бедността, нито ще дадем насоки на объркания световен „елит“, но можем да открием хората в нашата страна, които с борбата си срещу всекидневните житейски несправедливости, ни дават надежда за един по-справедлив свят.

В приетия от Настоятелството на НЧ „Възраждане 1928“ статут на наградата се изтъква, че тя „отразява растящата необходимост да бъдат споделяни, насърчавани и награждавани важните практически действия, които, от една страна, са повлияли в значима степен на живота на българските граждани в рамките на една календарна година (като те могат да бъдат продължение от предходната година), а, от друга страна, могат недвусмислено да бъдат приети като пример за подражание. За тази цел и във връзка с обществената роля на уникалната в световен план българска културна институция – българското читалище..., тази награда се стреми да привлече вниманието на обществото (с акцент и към младите хора), извън държавните призове, към най-достойните наши съграждани“.

Във връзка с всичко това с решение на Комисията по избора, потвърдено с решение на Настоятелството, първата награда връчваме на една достойна българка – г-жа Мая Манолова, омбудсман на Република България, която не се нуждае от представяне, нито от похвали, защото делата й сами говорят достатъчно.

Едва ли има някой в тази зала, както и в страната като цяло, който да не е запознат с многопрофилната й дейност в защита на обществото, в защита на бедните и несправедливо ощетените, на забравените членове на нашето общество. Ние виждаме само част от тях, докато г-жа Манолова е на „бойното поле“ всеки ден. Тук не е нужно да изреждам всичките й заслуги относно битките й с бедността, монополите, арбитражните съдилища, некоректните работодатели, майките с болни деца и плеяда от други проблеми.

Позволете ми да кажа, че в действителност тя заслужава и тази, и много по-големи награди, защото изпълни със съдържание не само институцията на омбудсмана (която вече може би трябва наречем „народен правобранител“), но и показа как трябва да работи един политик – и като експерт, и като общественик, и като правобранител, и преди всичко като съпричастен човек. Мисля обаче, че на хората (и не само в България) най-много липсва последното.

Затова от мое име и от името на Настоятелството Ви моля да приветствате г-жа Мая Манолова, която е първият носител на наградата „За значим принос към българското общество“.  

Росен Велчев, председател на НЧ „Възраждане 1928“


